Danneskiold
Store norske leksikon,Historie,Historiske hjelpevitenskaper,Slektsforskning og genealogi,Utenlandske slekter
Danneskiold var et slektsnavn som ble tildelt barn av sønner som kongene Frederik 3 og Christian 5 fikk utenfor ekteskap. Sønnene fikk selv det personlige navnet Gyldenløve.
Danneskiold-Løvendal Frederik 3s sønn Ulrik Frederik Gyldenløve, greve av Laurvig (Larvik), fikk sønnene Carl og Woldemar (1660–1740) med Sophie Urne. Ekteskapet mellom Ulrik Frederik og Sophie var ikke offentlig anerkjent, og sønnene fikk derfor ikke arverett til farens grevskap, men ble i 1682 tildelt tittelen friherrer av Løvendal. Sistnevntes sønnesønn, marskalk av Frankrike François Xavier Joseph Løvendal (1742–1808), ble i 1778 dansk lensgreve med navnet Danneskiold-Løvendal. Denne tittelen døde ut med hans sønn Carl Valdemar lensgreve Danneskiold-Løvendal (1773–1829), som imidlertid hadde flere utenomekteskapelige barn som ble adlet i 1823 med navnet Løvensønn. Denne slekten døde ut i 1915. Danneskiold-Laurvig Ulrik Frederik Gyldenløves arvinger var hans barn av tredje ekteskap med riksgrevinne Antoinetta Augusta von Aldenburg (1660–1710); disse fikk i 1693 navnet Danneskiold Laurvig. Barna var blant andre comtesse Ulrica Antoinette (1686–1755), gift med Carl lensgreve Ahlefeldt til grevskapet Langeland (1670–1722) og Ferdinand Anton lensgreve Danneskiold Laurvig (1688–1754) til grevskapet Laurvigen. Sistnevnte var far til Frederik Ludvig lensgreve Danneskiold Laurvig (1717–1762) og admiral Christian Conrad lensgreve Danneskiold Laurvig (1723–1783), denne linjens siste mann. Ved hans død gikk grevskapet Laurvigen i arv til tantens etterkommere av slekten Ahlefeldt. Danneskiold-Samsøe Christian 5s sønn med Sophie Amalie Moth, greve Christian Gyldenløve (1674–1703), hadde med sin annen hustru Dorothea Krag tre barn, som i 1695 fikk navnet Danneskiold-Samsøe: comtesse Frederikke Louise (1699–1744), gift med Christian August, hertug av Augustenborg, Christian lensgreve Danneskiold-Samsøe (1702–1728) til grevskapet Samsøe og generaladmiralløytnant Frederik greve Danneskiold-Samsøe (1703–1770) til baroniet Marselisborg. Lensgreven Christian Danneskiold-Samsøe var farfars farfar til maleren Sophus Adam greve Danneskiold-Samsøe (1874–1961).Slekten besitter fortsatt store gods i Danmark, blant annet Brattingsborg på Samsø og Holmegård og Juellinge på Sjælland. Alle mannlige medlemmer av slekten Danneskiold-Samsøe er tillagt rang i rangklasse nummer 1, og dermed berettiget til tiltaleformen «eksellense». Slektens overhode er arvelig overdirektør for Gisselfeld adelige jomfrukloster, som ble grunnlagt av Christian Gyldenløve, og bebor Gisselfeld slot. Les mer i Store norske leksikon Gyldenløve Løvendal